Jacob Jensen (V), 2006-02-02:
Jeg vil starte med at sige tak til SF for at bringe denne debat om togpassagerers rettigheder op.
I Venstre er vi meget opmærksomme på, at situationen på jernbaneområdet ikke er optimal, og vi er generelt positivt indstillet over for forslag om økonomisk kompensation ved forsinkelser.
Vi har det udgangspunkt, at hvis en vare ikke leveres tilstrækkelig tilfredsstillende, så skal det være muligt at få en erstatning eller at returnere varen.
Det gælder, når man handler i et supermarked, og det bør også gælde, når man er kunde hos DSB eller Arriva.
Selv om en stor del af de mange togforsinkelser skyldes forhold, som togoperatøren ikke selv er herre over, så er der stadig væk en stor del, omkring 30 pct., af forsinkelserne, der skyldes forhold, som togoperatøren faktisk godt selv kan forbedre, eksempelvis udskiftning af togmateriel, personalemangel m.v.
Vi mener derfor, det er vigtigt, at vi får et sæt regler, som giver de rejsende mulighed for en kompensation, for det vil også give togoperatøren et incitament til at minimere de forsinkelser mest muligt ved at forbedre førnævnte forhold.
En kompensation vil således efter vores opfattelse både give de rejsende en større tilfredshed, og det vil også tilskynde til færre forsinkelser.
Derfor er vi også yderst tilfredse med, at DSB og Arriva sammen med ministeren har sat sig sammen for at drøfte en mulig model for, hvordan sådanne minimumsregler kan implementeres i kontrakten mellem ministeriet og togoperatørerne.
Både DSB og Arriva har foreslået kompensationsmodeller.
Forbrugerrådet har været hørt, og de vil også, kan jeg forstå, blive hørt i forhandlingerne, ligesom ikke mindst pendlertalsmændene har været med til at give input til processen.
Vi er derfor i Venstre meget fortrøstningsfulde med hensyn til det resultat, som forhandlingerne vil medføre, og som forventes at blive afsluttet inden alt for længe, nærmest i denne måned, sådan at minimumsreglerne kan træde i kraft til sommer. Vi vil på den baggrund afvise forslaget her i en positiv ånd, da intentionerne er fornuftige, men der pågår allerede forhandlinger mellem de involverede parter.
Vi mener, det vil være fornuftigt først at se resultatet af de forhandlinger, førend vi starter på eventuelle øvrige politiske initiativer.
Jeg skal understrege, at vi i Venstre lægger stor vægt på, at reglerne bliver gennemskuelige og brugbare både for de rejsende og for det personale, der skal administrere reglerne efterfølgende, sådan at rettighederne bliver både utvetydige og forståelige.
Vi bør ikke stræbe efter at være millimeterretfærdige, i hvert fald ikke hvis det går ud over den gennemskuelighed og dermed den brugbarhed, som reglerne gerne skulle medføre.
Efter vores opfattelse bør reglerne ramme bredt og ikke mindst sikre de mange tusinde pendlere en ordentlig og retfærdig service.
Med indførelsen af rejsekortet om nogle år kommer der øjensynligt også nye muligheder med hensyn til mere præcis registrering af rejsen, herunder på hvilket tidspunkt man benytter toget.
Det kunne være elementer, som kunne bruges i en fremtidig aftale uden ekstra administration.
På det tidspunkt ville det så være naturligt at genoverveje, om vi kunne lave ordningen endnu mere præcis og mere specifik.
Men for nærværende mener vi, at det er vigtigt, at vi får taget det første skridt og får etableret en brugbar ordning til glæde for de rejsende.
Derfor er vi af den opfattelse, at det mest hensigtsmæssige ville være, at regelsættet blev implementeret i kontrakten mellem ministeriet og togoperatøren, sådan at det bliver så fleksibelt som muligt, og at det eventuelt kunne justeres efterfølgende, som også ministeren var inde på før.
Vi er endvidere af den opfattelse, at en kombinationsmodel ikke bør fratage operatøren incitamentet til at optimere driften, hvilket ville ske, hvis staten helt eller delvis måtte træde ind og betale omkostningerne ved kompensationsudbetalinger til operatørerne.
Med hensyn til informationskravene til operatørerne er jeg igen enig med forslagets intention, da information er det næstbedste efter at få togene til at køre rettidigt.
Som daglig togpendler er det også min opfattelse, at DSB og Banedanmark ikke har et optimalt samarbejde med hensyn til at kommunikere både direkte til de rejsende og ikke mindst mellem personalet i toget og personalet i kontrolcentrene.
Jeg havde i sidste uge den irriterende oplevelse at sidde strandet i flere timer i et nedbrudt tog på den enkeltsporede strækning ude på nordvestbanen.
Togpersonalet informerede alt det, de kunne, hvilket var, at de ingenting vidste, fordi de hverken kunne komme i kontakt med deres lokofører eller med Banedanmarks folk i kontrolcentrene.
Nu var der tale om et tognedbrud, men er der tale om et uheld, så må og skal kommunikationen fungere.
Sluttelig med hensyn til forslag om oprettelse af et ankenævn bør vi afvente en EU-forordning, som kommer i løbet af 2006 vedrørende rettigheder i international togtrafik, en holdning, som Forbrugerrådet i øvrigt har tilsluttet sig.
Med disse bemærkninger kan vi i Venstre ikke støtte forslaget, men afviser det som sagt i en positiv ånd.